Diari Oficial de la Generalitat Valenciana


Sumari del DOGV 3201, del 11-03-1998 (1998/900392)

ORDRE de 24 de febrer de 1998, de la Conselleria d'Obres Públiques, Urbanisme i Transports, per la qual s'estableix el procediment que s'ha de seguir per a la realització de les proves per a l'obtenció del certificat de capacitació professional per a l'exercici de les activitats de transport interior i internacional de mercaderies, de viatgers i d'agència de transports de mercaderies, transitari i magatzemista distribuïdor.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/02/24/(3)/dof/vci/html**

### Dades del document

Número de DOGV
:   3201

Data del DOGV
:   11-03-1998

Secció del DOGV
:   I. DISPOSICIONS GENERALS

Número del document
:   1998/900392


Data del document
:   24-02-1998

Organisme emissor


Tipus de document
:   Ordre

Correcció d'errades

Anàlisi jurídica

 Descriptors 

:   * personal de transport
    * empresa de transport
    * legislació
    * examen
    * transport per carretera
    * transportista
    * qualificació professional

ORDRE de 24 de febrer de 1998, de la Conselleria d'Obres Públiques, Urbanisme i Transports, per la qual s'estableix el procediment que s'ha de seguir per a la realització de les proves per a l'obtenció del certificat de capacitació professional per a l'exercici de les activitats de transport interior i internacional de mercaderies, de viatgers i d'agència de transports de mercaderies, transitari i magatzemista distribuïdor. [1998/A1675]  
La Llei de 30 de juliol de 1987, d'Ordenació dels Transports Terrestres, i el reglament aprovat pel Reial Decret 1.211/1990, de 28 de setembre, d'acord amb els criteris continguts en la Normativa de les Comunitats Europees, estableix el compliment del requisit de capacitació professional per a l'exercici del transport i les seues activitats auxiliars i complementàries.  
L'Ordre 17.307, de 23 de juliol de 1997, del Ministeri de Foment, desplega el capítol primer del títol II de l'esmentat reglament en matèria d'expedició de certificats de capacitació professional i regula en el capítol II les proves per a l'obtenció d'aquest certificat en les diferents modalitats.  
Així mateix, la Llei Orgànica 5/1987, de 30 de juliol, en l'article 13 delega en les comunitats autònomes les competències administratives relatives a l'adquisició, acreditació i control de la capacitació professional.  
Ateses les modificacions introduïdes en les proves de capacitació, s'ha considerat convenient regular de nou, per mitjà d'una ordre, el procediment per a l'exercici efectiu d'aquestes competències delegades, en l'àmbit territorial de la Comunitat Valenciana.  
Per tot això, i fent ús de les atribucions que em confereix la Llei de la Generalitat Valenciana 5/1983, de 30 de desembre, del Govern Valencià,  
ORDENE  
Article 1  
El compliment del requisit de capacitació professional es reconeixerà a les persones a favor de les quals l'administració expedisca el certificat corresponent.  
S'estableixen les modalitats de capacitació professional següents:  
- Per a l'exercici de l'activitat de transport interior i internacional de mercaderies.  
- Per a l'exercici de l'activitat de transport interior i internacional de viatgers.  
- Per a l'exercici de les activitats d'agència de transports de mercaderies, de transitari i de magatzemista distribuïdor.  
Article 2  
Per a l'obtenció del certificat de capacitació a què fa referència l'article anterior, caldrà superar les corresponents proves que, amb aquesta finalitat, siguen convocades per l'administració de la Generalitat Valenciana.  
Article 3  
Les proves a què fa referència l'article anterior són convocades per l'òrgan competent amb periodicitat semestral i per a tot l'àmbit territorial de la Comunitat Valenciana.  
El termini per a la presentació de les sol·licituds serà de l'1 al 20 d'abril o de l'1 al 20 d'octubre cada any.  
Article 4  
Els exercicis de què constaran les proves, l'estructura i la qualificació seran els que estableix l'Ordre 17.307, de 23 de juliol de 1997, del Ministeri de Foment (BOE núm. 182, de 31 de juliol de 1997), i versaran sobre el coneixement de les matèries incloses en els programes que consten com a annexos de l'ordre esmentada, inclosa la normativa específica de la Comunitat Valenciana referent a aquestes matèries.  
Article 5  
L'òrgan convocant designarà la data, hora i lloc de realització dels exercicis i ho publicarà en el Diari Oficial Generalitat Valenciana, com a mínim, 10 dies abans de la realització del primer exercici.  
Article 6  
El tribunal de les proves és únic per a tota la Comunitat Valenciana i estarà constituït per set membres: el president, cinc vocals i el secretari, el qual actuarà amb veu i vot. Es podran designar membres suplents dels anteriors.  
Les proves es faran simultàniament a les ciutats de València, Alacant i Castelló.  
Article 7  
Per a poder concórrer a la prova, els sol·licitants hauran de tenir i acreditar el domicili legal al territori de la Comunitat Valenciana, tret dels qui, tenint-lo en un lloc diferent, estiguen prestant el servei militar o prestació social substitutòria en aquesta Comunitat, així com els qui estiguen domiciliats en territori estranger. Aquestes excepcions hauran d'acreditar-se per mitjà d'un certificat original expedit amb aquesta finalitat pel cap de la unitat o d'un justificant d'estar domiciliat a l'estranger, respectivament.  
Article 8  
Les sol·licituds per a participar en les proves que es convoquen, s'hauran de fer mitjançant el model que s'adjunta en l'annex I d'aquesta ordre. Les sol·licituds s'han de presentar, emplenades com cal, en la Direcció General de Transports de la Conselleria d'Obres Públiques, Urbanisme i Transports o en els serveis territorials de València, Alacant i Castelló. A les sol·licituds s'adjuntaran una fotocòpia del document nacional d'identitat i el justificant del pagament de la taxa per drets d'examen i, si és procedent, els documents que s'esmenten en l'article anterior.  
En la sol·licitud s'haurà d'indicar un únic lloc de la Comunitat Valenciana per a assistir a les proves i no es podrà posteriorment modificar.  
Article 9  
Abans del 30 d'abril i 30 d'octubre, en cada servei territorial s'exposarà la llista provisional d'exclosos i admesos a les proves que es realitzen en la ciutat corresponent, amb un termini de 10 dies hàbils per a esmenar els errors que hagueren motivat la no-admissió o presentar les al·legacions que consideren convenients, de conformitat amb l'article 71 de la Llei de Règim Jurídic de les Administracions Públiques i del Procediment Administratiu Comú. Esmenats, si escau, els errors o ateses les al·legacions presentades, s'exposaran les llistes definitives en les dependències esmentades, 48 hores abans de la realització de les proves de capacitació.  
Article 10  
Les llistes provisionals de les persones que superen les proves s'exposaran en les mateixes dependències indicades en el punt anterior. Els examinands tindran 15 dies per a presentar les al·legacions que consideren convenients.  
Article 11  
Els corresponents certificats de capacitació seran expedits per la Conselleria d'Obres Públiques, Urbanisme i Transports a les persones que superen les proves de capacitació corresponents i figuren com a tals en la relació que amb aquesta finalitat hagen elaborat els tribunals escaients.  
DISPOSICIONS FINALS  
Primera  
Es faculta la Direcció General de Transports per a l'execució, interpretació, desplegament i aplicació d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 24 de febrer de 1998  
El conseller d'Obres Públiques, Urbanisme i Transports,  
LUIS FERNANDO CARTAGENA TRAVESEDO


Còpia Permalink ELI